Document ID: /fineweb-2-swissfilter-quality_10-filterrobots/filtered/01522.jsonl.gz/40

Madrid"Tinc els vots al meu abast per ser president, però no accepto el preu que em demanen per ser-ho". El president del PP, Alberto Núñez Feijóo, ha protagonitzat aquest dimarts una primera sessió d'un debat d'investidura inèdita, ja que el candidat ha tret pit de no comptar amb els suports suficients per ser proclamat president del govern espanyol. Aquest preu, segons Feijóo, són l'amnistia i l'autodeterminació, que ha considerat "jurídicament i políticament inacceptables". Els seus càlculs, però, obvien que, en cas que li semblessin acceptables, Vox deixaria de donar-li suport i els números continuarien sense quadrar-li.
Feijóo ha dedicat bona part del seu discurs a carregar contra l'amnistia, el projecte independentista i també l'aliança que hi manté el PSOE. Un discurs que semblava més aviat pensat per combatre una possible reedició del govern de coalició que no per presentar el seu programa per presidir l'executiu espanyol. La principal novetat del discurs ha estat que el líder popular ja ha hagut de guardar al calaix una de les seves propostes estrella en campanya sobre Catalunya: recuperar el delicte de sedició. En el seu lloc ha proposat la creació d'un nou delicte, anomenat de "deslleialtat constitucional", sense donar-ne més detalls.
Feijóo: "Tinc els vots al meu abast per ser president, però no accepto el preu que em demanen per ser-ho"
De fet, Feijóo no ha pronunciat la paraula "sedició" en tot el discurs, com si fos un anatema, deixant el dubte de quina és la raó que l'ha obligat a fer marxa enrere en la recuperació nominal d'un delicte decimonònic que ha provocat greus problemes d'homologació al Tribunal Suprem amb els tribunals europeus. Ara bé, sí que ha afirmat que proposen incorporar al Codi Penal aquest nou delicte de "deslleialtat constitucional", com "passa en tots els països del nostre entorn". "Benvingut al segle XXI", ironitzava un dirigent socialista. Això sí, el líder popular ha dit que sí que recuperaria les penes per malversació, que van ser rebaixades per un pacte entre el PSOE i ERC.
En tot cas, Feijóo ha fet seus els arguments de la vella guàrdia socialista ("Tenen tota la raó", ha dit) contra l'amnistia. "És un atac directe als valors democràtics essencials", ha afirmat, que tindria conseqüències com "trencar la separació de poders", "desautoritzar les forces i cossos de seguretat de l'Estat", "qüestionar les Corts [per l'aplicació de l'article 155] i fins i tot "quedaria també discutida la intervenció del rei el 2017".
Crítiques a Junts i al PSOE i agraïments a Vox
Curiosament, això no ha estat obstacle perquè Feijóo s'hagi dirigit directament al PNB i, atenció, a Junts, en què el polític gallec encara entreveu l'ombra de Convergència. "Senyors del PNB i Junts. A mi no m'han votat per entregar-los l'amnistia i l'autodeterminació. ¿Però els han votat a vostès perquè apliquin la política econòmica de Podem? De veritat?", ha dit en to irònic després de defensar que fins i tot als independentistes els convé que ell sigui president perquè és un president "de confiança". De fet, els ha advertit que qualsevol postulat s'ha de defensar "per vies legals i en el marc constitucional".
Feijóo també ha aprofitat per dirigir-se a la bancada socialista i presentar-la com a còmplice de totes les conquestes independentistes. "Hi ha menys protestes, sí, però per què s'haurien de mobilitzar? Si obtenen de vostès el que volen sense aixecar-se del sofà", ha afirmat. Els ha retret un cop més que acusessin l'expresident espanyol José María Aznar de "colpista" per atiar la mobilització al carrer contra l'amnistia i ha lamentat que no hi pugui haver una "conversa fluida entre el PSOE i el PP". Malgrat tot, ha assegurat que manté la mà estesa als socialistes: "El moment en què tornem a entendre'ns en el que és principal, com volen la immensíssima majoria dels espanyols, arribarà".
El PSOE i l'independentisme s'han endut, doncs, les principals crítiques i ha estat Vox el partit a qui ha agraït el seu suport. Malgrat les "discrepàncies", ha dit Feijóo, els ha donat les gràcies per votar a favor de la seva investidura "sense condicionar-ho a la seva presència al govern". Ara bé, és cert que la investidura de Feijóo acabarà en fallida i l'extrema dreta n'és conscient. Sigui com sigui, l'aliança de la qual els populars no es poden desfer s'ha tornat a visualitzar a la cambra, una aliança que fa aïllar el PP a l'hemicicle.
Apujar l'SMI i reforma fiscal
Del projecte de govern que el líder del PP ha desgranat, en destaquen algunes mesures que ja fins ara havia defensat el govern de coalició. La més cridanera és la d'apujar el salari mínim interprofessional fins a arribar al 60% del salari mitjà, sempre amb "criteris objectius", ha afirmat. Fins ara, el PP s'havia obert a apujar-lo, però no havia concretat quant. Feijóo, de fet, també ha apostat per tirar endavant una "reforma fiscal" d'acord amb la feina que està fent el comitè d'experts que va impulsar l'executiu de coalició.
Feijóo va començar a perdre la campanya electoral quan es va embolicar amb si el PP havia revaloritzat sempre les pensions d'acord amb l'IPC. Avui en el seu discurs d'investidura ha volgut trepitjar aquest terreny pantanós, aquesta vegada sense improvisacions i seguint el guió del discurs que duia preparat. "Cal fugir de fake news, en primer lloc. El PP no va congelar mai les pensions, com sí que va fer el PSOE. Ni dona suport a reduir-les, com preveu l'actual llei en vigor", ha manifestat. "Per cert, les dues coses amb el vot de moltes de ses senyories que encara continuen per aquí", ha afegit, en una referència implícita a Pedro Sánchez.